title: 2009/300/EZ: Odluka Komisije od 12. ožujka 2009. o utvrđivanju ekoloških mjerila za dodjelu znaka zaštite okoliša Zajednice za televizore (priopćeno pod brojem dokumenta C(2009) 1830)  Tekst značajan za EGP

text:
               15/Sv. 22

               HR

               Službeni list Europske unije

               211

         32009D0300

               L 082/3

               SLUŽBENI LIST EUROPSKE UNIJE

         ODLUKA KOMISIJE
   od 12. ožujka 2009.
   o utvrđivanju ekoloških mjerila za dodjelu znaka zaštite okoliša Zajednice za televizore
   (priopćeno pod brojem dokumenta C(2009) 1830)
   (Tekst značajan za EGP)
   (2009/300/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske Zajednice,
   uzimajući u obzir Uredbu (EZ) br. 1980/2000 Europskog parlamenta i Vijeća od 17. srpnja 2000. o revidiranom programu dodjele znaka zaštite okoliša Zajednice (1), a posebno njezin članak 6. stavak 1. drugi podstavak,
   nakon konzultacija s Odborom Europske unije za znak zaštite okoliša,
   budući da:

               (1)

               Sukladno Uredbi (EZ) br. 1980/2000 znak zaštite okoliša Zajednice može se dodijeliti proizvodu sa svojstvima koja mu omogućavaju značajan doprinos unaprijeđenijima ključnih pokazatelja zaštite okoliša.

               (2)

               Uredbom (EZ) br. 1980/2000 predviđeno je da se određena mjerila znaka zaštite okoliša, sastavljena na temelju mjerila koje izrađuje Odbor Europske unije za znak zaštite okoliša, utvrde prema skupinama proizvoda.

               (3)

               Njome se također predviđa da mjerila znaka zaštite okoliša, i s njima povezani zahtjevi za ocjenjivanje i verifikaciju, trebaju pravodobno preispitati, prije isteka razdoblja valjanosti mjerila određenih za predmetnu skupinu proizvoda.

               (4)

               U skladu s Uredbom (EZ) br. 1980/200, pravodobno su preispitana ekološka mjerila, kao i s njima povezani zahtjevi za ocjenjivanje i verifikaciju utvrđeni Odlukom Komisije 2002/255/EZ od 25. ožujka 2002. o utvrđivanju ekoloških mjerila za dodjelu znaka zaštite okoliša Zajednice za televizore (2).

               (5)

               U svjetlu tog preispitivanja, prikladno je utvrditi nova ekološka mjerila kako bi se uzeo u obzir znanstveni napredak i razvoj tržišta.

               (6)

               Nadalje, prikladno je izmijeniti definiciju skupine proizvoda utvrđene ovom Odlukom kako bi se uzele u obzir nove tehnologije.

               (7)

               U interesu jasnoće, Odluku 2002/255/EZ trebalo bi zamijeniti. Budući da je rok valjanosti ekoloških mjerila utvrđenih tom Odlukom produljen do 31. listopada 2009., navedenu bi Odluku trebalo zamijeniti od 1. studenoga 2009.

               (8)

               Ekološka mjerila i s njima povezani zahtjevi za ocjenjivanje i verifikaciju trebali bi vrijediti do 31. listopada 2013.

               (9)

               Mjere predviđene ovom Odlukom u skladu su s mišljenjem Odbora osnovanog na temelju članka 17. Uredbe (EZ) br. 1980/2000,

         DONIJELA JE OVU ODLUKU:
   Članak 1.
   Skupina proizvoda „televizori” obuhvaća:

      „elektroničku opremu koja se napaja preko glavnog voda, čija je primarna svrha i funkcija primanje, dekodiranje i prikazivanje signala televizijskog prijenosa”.

   Članak 2.
   Za dodjelu znaka zaštite okoliša Zajednice prema Uredbi (EZ) br. 1980/2000, televizor mora pripadati skupini proizvoda „televizori” i mora ispunjavati mjerila navedena u Prilogu ovoj Odluci.
   Članak 3.
   Ekološka mjerila za skupinu proizvoda „televizori”, kao i s njima povezani zahtjevi za ocjenjivanje i verifikaciju, vrijede do 31. listopada 2013.
   Članak 4.
   Za administrativne potrebe, šifra dodijeljena televizorima je „022”.
   Članak 5.
   Odluka 2002/255/EZ stavlja se izvan snage.
   Članak 6.
   Ova se Odluka primjenjuje od 1. studenoga 2009.
   Članak 7.
   Ova je Odluka upućena državama članicama.

      Sastavljeno u Bruxellesu 12. ožujka 2009.

            Za Komisiju

         Stavros DIMAS

            Član Komisije

      (1)  SL L 237, 21.9.2000., str. 1.

      (2)  SL L 87, 4.4.2002., str. 53.
   PRILOG
   OKVIR

      Ciljevi mjerila

   Kako bi dobio znak zaštite okoliša, proizvod mora ispunjavati mjerila iz ovog Priloga, čiji je cilj promicanje:

               —

               smanjenja štete u okolišu ili rizika u vezi s uporabom energije (globalno zatopljenje, zakiseljavanje, iscrpljivanje neobnovljivih izvora energije) smanjenjem potrošnje energije,

               —

               smanjenja štete u okolišu u vezi s uporabom prirodnih bogatstava,

               —

               smanjenja štete u okolišu u vezi s uporabom opasnih tvari smanjivanjem uporabe takvih tvari,

         Nadalje, mjerila potiču primjenu najboljih praksi (optimalna uporaba za okoliš) i razvijaju ekološku svijest potrošača.
   Nadležnim se tijelima preporučuje da prilikom ocjene zahtjeva i praćenja usklađenosti s mjerilima iz ovog Priloga uzmu u obzir primjenu priznatih programa ekološkog upravljanja, kao što je EMAS ili EN ISO 14001. (Napomena: Takve sustave upravljanja nije potrebno uvoditi.)

      Zahtjevi za ocjenjivanje i verifikaciju

   Za svako mjerilo navode se posebni zahtjevi za ocjenjivanje i verifikaciju.
   Ako je moguće, ispitivanja izvode propisno akreditirani laboratoriji ili laboratoriji koji zadovoljavaju zahtjeve iz norme EN ISO 17025, te koji su mjerodavni za obavljanje relevantnih testova.
   Prema potrebi, nadležna tijela mogu zatražiti prateću dokumentaciju i mogu obavljati nezavisne verifikacije.
   Nadležnim se tijelima preporučuje da prilikom ocjene zahtjeva i praćenja usklađenosti s mjerilima uzmu u obzir primjenu priznanih programa ekološkog upravljanja, kao što je EMAS ili EN ISO 14001. (Napomena: Takve sustave upravljanja nije potrebno uvoditi.)
   MJERILA
   1.   Ušteda energije

   a)   Pasivno stanje mirovanja

               i.

               Pasivna potrošnja televizora prilikom stanja mirovanja je ≤ 0,30 W, osim kada je ispunjen uvjet iz dijela ii.

               ii.

               Za televizore s lako vidljivim vanjskim prekidačem za isključenje, čija potrošnja energije u slučaju kada je prekidač stavljen u položaj „isključeno” iznosi < 0,01 W, pasivna potrošnja televizora u stanju mirovanju je ≤ 0,50 W.

         b)   Maksimalna potrošnja energije

   Potrošnja energije televizora u stanju uključenosti je ≤ 200 W.
   c)   Energetska učinkovitost

   Do 31. prosinca 2010. televizori koji su stavljeni na tržište i kojima je dodijeljen znak zaštite okoliša, moraju u stanju uključenosti imati potrošnju energije jednaku ili manju od 0,64 · (20 W + A · 4,3224 W/dm2).
   Od 1. siječnja 2011. do 31. prosinca 2012. televizori stavljeni na tržište, a kojima je dodijeljen znak zaštite okoliša, moraju u stanju uključenosti imati potrošnju energije jednaku ili manju od 0,51 · (20 W + A · 4,3224 W/dm2).
   Od 1. siječnja 2013. televizori stavljeni na tržište, a kojima je dodijeljen znak zaštite okoliša, moraju u stanju uključenosti imati potrošnju energije jednaku ili manju od 0,41 · (20 W + A · 4,3224 W/dm2).
   Pri čemu je A vidljiva površina ekrana (1) izražena u dm2.
   Ocjenjivanje i verifikacija (točke (a) do (c)): televizor se u stanju, u kojem se dostavlja kupcu, testira na potrošnju energije u stanju uključenosti, sukladno revidiranoj normi IEC62087, uz primjenu dinamičkog emitiranja videosignala (Metode mjerenja potrošnje energije audio, video i srodne opreme). Ako je televizor opremljen obveznim izbornikom koji se pojavljuje prilikom prvog uključivanja, tada mora biti zadana ona postavka koju proizvođač preporučuje za normalnu upotrebu u kućanstvu. Podnositelj zahtjeva dostavlja nadležnom tijelu za dodjelu znaka izvješće o ispitivanju kojim se dokazuje da televizor ispunjava zahtjeve navedene u točkama od (a) do (c).
   Kako bi ispunio uvjete iz točke (a) ii., podnositelj zahtjeva daje izjavu da njegov televizor ispunjava zahtjeve i dostavlja fotografski dokaz vanjskog prekidača za isključenje.
   Kako bi ispunio uvjete iz točke (c), podnositelj zahtjeva mora dokazati da će svaki od njegovih televizora, kojemu je dodijeljen znak zaštite okoliša, ispunjavati odgovarajuća mjerila energetske učinkovitosti prilikom prvog stavljanja na tržište nakon datuma navedenih u mjerilu. Ako se to ne može dokazati, nadležno će tijelo izdati dozvolu za znak zaštite okoliša samo za razdoblje u kojem se ispunjavanje mjerilima može dokazati.
   2.   Sadržaj žive u fluorescentnim žaruljama

   Ukupna količina žive (Hg) u svim žaruljama, po ekranu, ne smije biti veća od 75 mg za ekrane s vidljivom dijagonalom zaslona do i uključujući 40 inča (101 cm).
   Ukupna količina žive (Hg) u svim žaruljama, po ekranu, ne smije biti veća od 99 mg za ekrane s vidljivom dijagonalom zaslona većom od 40 inča (101 cm).

      Ocjenjivanje i verifikacija: podnositelj zahtjeva mora dostaviti potpisanu izjavu da njegov televizor ispunjava navedene zahtjeve. Izjava mora sadržavati dobavljačevu dokumentaciju o broju žarulja i ukupnoj količini žive u njima.
   3.   Produljenje vijeka trajanja

   Proizvođač mora ponuditi tržišno jamstvo kojim jamči da će televizor funkcionirati najmanje dvije godine. To jamstvo vrijedi od datuma isporuke kupcu.
   Dostupnost kompatibilnih elektroničkih rezervnih dijelova jamči se tijekom razdoblja od sedam godina od vremena prestanka proizvodnje tog proizvoda.

      Ocjenjivanje i verifikacija: podnositelj zahtjeva daje izjavu o usklađenosti proizvoda s tim zahtjevima.
   4.   Dizajn pogodan za rastavljanje

   Proizvođač je obvezan dokazati da televizor lako mogu rastaviti stručni i osposobljeni djelatnici za reciklažu uz primjenu njima dostupnog alata, u svrhu:

               —

               popravka i zamjene istrošenih dijelova,

               —

               nadogradnje starijih ili zastarjelih dijelova, i

               —

               odvajanja dijelova i materijala koji se u konačnici recikliraju.

         Kako bi se olakšalo rastavljanje:

               —

               elementi za učvršćivanje unutar televizora, kao primjerice vijci i škljocni pričvršćivači, moraju omogućiti rastavljanje prijamnika, a posebno dijelova koji sadrže opasne tvari,

               —

               plastični dijelovi moraju biti izrađeni od jednog polimera ili od kompatibilnih polimera za recikliranje te imati odgovarajuću oznaku ISO11469, ako imaju težinu veću od 25 g,

               —

               metalni umetci, koje nije moguće odvojiti, ne smiju se upotrebljavati,

               —

               podaci o prirodi i količini opasnih tvari u televizoru prikupljeni su u skladu s Direktivom Vijeća 2006/121/EZ (2) i Globalnim harmoniziranim sustavom za razvrstavanje i označivanje kemikalija (GHS).

      Ocjenjivanje i verifikacija: Uz zahtjev se dostavlja izvješće o ispitivanju u kojem je opisan postupak rastavljanja televizora. Izvješće uključuje shematski prikaz televizora na kojem su označene glavne komponente i sve opasne tvari u njima. Može biti u pisanom obliku ili audiovizualnom formatu. Informacije o opasnim tvarima dostavljaju se nadležnom tijelu koje dodjeljuje etiketu u obliku popisa materijala, u kojima se navodi vrsta materijala, korištena količina i položaj.
   5.   Teške kovine i retardanti

               (a)

               Retardanti izrađeni od kadmija, olova, žive, kroma 6 + ili polibromiranog bifenila (PBB) ili polibromiranog difenil-etera (PBDE), koji su navedeni u članku 4. stavku 1. Direktive 2002/95/EZ Europskog parlamenta i Vijeća (3), ne smiju se upotrebljavati u televizorima osim ako primjena tih tvari nije navedena u Prilogu toj Direktivi, tako da se izuzimaju od uvjeta iz članka 4. stavka 1. te Direktive ili ako je njihova maksimalna vrijednost koncentracije jednaka ili manja od praga navedenog u istom Prilogu. S obzirom na Prilog, maksimalna vrijednost koncentracije za PBB-ove i PBDE-ove iznosi < 0,1 %.

               (b)

               Plastični dijelovi ne smiju sadržavati retardante ili njihove pripravke, koji sadrže tvari kojima je dodijeljena ili može biti dodijeljena, u vrijeme podnošenja zahtjeva, bilo koja od sljedećih oznaka upozorenja ili njihova kombinacija:

                           —

                           R40 (ograničena saznanja o kancerogenim učincima),

                           —

                           R45 (može izazvati rak),

                           —

                           R46 (može izazvati nasljedna genetska oštećenja),

                           —

                           R50 (vrlo otrovno za organizme koji žive u vodi),

                           —

                           R51 (otrovno za organizme koji žive u vodi),

                           —

                           R52 (štetno za organizme koji žive u vodi),

                           —

                           R53 (može dugotrajno štetno djelovati u vodi),

                           —

                           R60 (može smanjiti plodnost),

                           —

                           R61 (može štetno djelovati na plod),

                           —

                           R62 (moguća opasnost smanjenja plodnosti),

                           —

                           R63 (moguća opasnost štetnog djelovanja na plod),

                     kako su definirane u Direktivi 2006/121/EZ. Ovaj uvjet se ne primjenjuje na reaktivne retardante, tj. one koji mijenjaju svojstva nakon primjene (tj. zapravo nisu sadržani u konačnom proizvodu u koncentraciji > 0,1 %), tako da se gore navedene R-oznake više ne primjenjuju.

      Ocjenjivanje i verifikacija: potvrda koju je potpisao proizvođač televizora i u kojoj se navodi usklađenost s tim zahtjevima podnosi se nadležnom tijelu. Izjava o usklađenosti koju su potpisali dobavljači plastike i retardanta te preslike relevantnih sigurnosno-tehničkih listova o materijalima i tvarima također se dostavljaju nadležnom tijelu. Svi retardanti namijenjeni za uporabu moraju biti jasno označeni.
   6.   Upute za korisnike

   Televizor se prodaje skupa s pripadajućim uputama za korisnike koje daju savjete za prikladnu uporabu radi zaštite okoliša. Te se informacije nalaze na jednom, lako dostupnom mjestu u sklopu uputa za korisnike kao i na mrežnoj stranici proizvođača. Te informacije posebno obuhvaćaju:

               (a)

               potrošnju energije televizora tijekom raznih načina rada: u stanju uključenosti, isključenosti, mirovanja, uključujući informacije o mogućoj uštedi energije tijekom različitih načina rada;

               (b)

               prosječnu godišnju energetsku potrošnju energije televizora izraženu u kWh, izračunanu na temelju potrošnje televizora uključenog 4 sata dnevno, 365 dana u godini;

               (c)

               informacije da energetska učinkovitost smanjuje potrošnju energije i time štedi novac smanjenjem računa za električnu energiju;

               (d)

               sljedeće upute kako smanjiti potrošnju energije kada nitko ne prati program na televizijskom prijamniku:

                           —

                           isključivanje televizora na njegovom glavnom vodu ili isključivanje iz utičnice smanjuje potrošnju energije na nulu za sve televizore i preporučuje se kada se televizor ne upotrebljava dulje vrijeme, npr. tijekom dulje odsutnosti,

                           —

                           uporaba vanjskog prekidača smanjuje potrošnju energije gotovo na nulu (ako je tako postavljen),

                           —

                           stavljanje televizora u stanje mirovanja smanjuje potrošnju energije, ali ipak crpi malo energije,

                           —

                           smanjivanje osvjetljenja ekrana smanjuje potrošnju energije;

               (e)

               položaj vanjskog prekidača (ako postoji);

               (f)

               informacije o popravku koje je odnose na osobe osposobljene za popravak televizora, uključujući, prema potrebi, kontaktne podatke;

               (g)

               upute za pravilno zbrinjavanje televizora po isteku vijeka trajanja u reciklažnim dvorištima ili kroz sustav prikupljanja proizvoda putem prodavača, u skladu s Direktivom 2002/96/EZ Europskog parlamenta i Vijeća (4);

               (h)

               Podatak da je proizvod dobio cvijet (znak zaštite okoliša EU-a) s kratkim objašnjenjem i uputom da se više informacija o znaku zaštite okoliša može pronaći na mrežnoj stranici: http://www.ecolabel.eu

         Ocjenjivanje i verifikacija: Podnositelj zahtjeva daje izjavu o usklađenosti proizvoda s ovim zahtjevima i dostavlja presliku priručnika s uputama nadležnom tijelu koje ocjenjuje zahtjev.
   7.   Informacije navedene na znaku zaštite okoliša

   Polje 2 na znaku zaštite okoliša sadrži sljedeći tekst:

               —

               visoka energetska učinkovitost,

               —

               smanjene emisije CO2,

               —

               dizajniran tako da omogućava popravak i recikliranje.

      Ocjenjivanje i verifikacija: Podnositelj zahtjeva daje izjavu o usklađenosti proizvoda s ovim zahtjevom i dostavlja nadležnom tijelu presliku znaka zaštite okoliša kako će biti prikazan na ambalaži i/ili proizvodu i/ili unutar prateće dokumentacije.

      (1)  Površina ekrana: to je površina ekrana izražena u dm2. Jednaka je (veličina ekrana × veličina ekrana × 0,480) za standardni ekran (4:3 omjer širine i visine slike) i (veličina ekrana × veličina ekrana × 0,427) za široki ekran (16:9 omjer širine i visine slike).

      (2)  SL L 396, 30.12.2006., str. 850. Ispravljena u SL L 136, 29.5.2007., str. 281.

      (3)  SL L 37, 13.2.2003., str. 19.

      (4)  SL L 37, 13.2.2003., str. 24.


title: Dodatak

text:
               29.6.2018

               HR

               Službeni list Europske unije

               L 164/63

         Dodatak
   Odluka Vijeća 2013/34/ZVSP dodaje se Posebnom izdanju Službenog lista Europske unije, poglavlju 18.

      ODLUKA VIJEĆA 2013/34/ZVSP
      od 17. siječnja 2013.
      o vojnoj misiji Europske unije za doprinos osposobljavanju oružanih snaga Malija (EUTM Mali)
      VIJEĆE EUROPSKE UNIJE,
      uzimajući u obzir Ugovor o Europskoj uniji, a posebno njegov članak 42. stavak 4. i članak 43. stavak 2.,
      uzimajući u obzir prijedlog Visokog predstavnika Unije za vanjske poslove i sigurnosnu politiku,
      budući da:

                  (1)

                  Vijeće je 23. srpnja 2012. utvrdilo da dramatične promjene u Maliju zahtijevaju preispitivanje mjera koje bi Unija trebala poduzeti s ciljem pružanja potpore ponovnoj uspostavi demokratske vlade i vladavine prava na cjelokupnom državnom području Malija. Zatražilo je od Visokog predstavnika Unije za vanjske poslove i sigurnosnu politiku (VP) i Komisije da daju konkretne prijedloge za djelovanje Unije u brojnim područjima kako bi se pružio odgovor na situaciju koja se mijenja.

                  (2)

                  Pismom od 18. rujna 2012. predsjednik Republike Malija zatražio je od Unije potporu kako bi se ponovno uspostavila teritorijalna cjelovitost Malija.

                  (3)

                  U svojoj Rezoluciji 2017 (2012) o stanju u Maliju, donesenoj 12. listopada 2012., Vijeće sigurnosti Ujedinjenih naroda izrazilo je ozbiljnu zabrinutost u vezi s posljedicama koje bi nestabilnost na sjeveru Malija mogla imati po regiju i šire područje, naglasilo potrebu da se brzo reagira kako bi se očuvala stabilnost u regiji Sahelu, pozvalo međunarodne partnere, uključujući Uniju, da vojsci i sigurnosnim snagama Malija pruže pomoć, stručno znanje, osposobljavanje i potporu u jačanju sposobnosti.

                  (4)

                  U svojim zaključcima od 15. listopada 2012. Vijeće je zatražilo da se žurno nastavi i proširi rad na planiranju moguće vojne misije zajedničke sigurnosne i obrambene politike (ZSOP), posebno razvojem koncepta za upravljanje krizama u vezi s reorganizacijom i osposobljavanjem obrambenih snaga Malija, uzimajući u obzir uvjete nužne za uspjeh svake takve misije, koji uključuju punu potporu malijskih tijela i definiranje izlazne strategije.

                  (5)

                  U svojim zaključcima od 19. studenoga 2012. Vijeće je pozdravilo predstavljanje koncepta upravljanja krizama od strane VP-a te je pozvalo relevantne skupine da žurno ispitaju taj koncept kako bi ga Vijeće moglo odobriti u prosincu 2012.

                  (6)

                  Vijeće je 10. prosinca 2012. odobrilo koncept upravljanja krizama za moguću vojnu misiju ZSOP-a za osposobljavanje u Maliju. Vijeće je naglasilo da bi misija u Maliju bila ključni element u sveobuhvatnom pristupu Unije, kako je razrađen u Strategiji za sigurnost i razvoj u Sahelu.

                  (7)

                  Pismom od 24. prosinca 2012. predsjednik Republike Malija uputio je pozivno pismo VP-u u kojem je pozdravio pokretanje vojne misije EU-a za osposobljavanje u Maliju.

                  (8)

                  Politički i sigurnosni odbor (PSO) trebao bi, u okviru odgovornosti Vijeća i VP-a, provoditi politički nadzor nad vojnom misijom Unije, osiguravati joj strateško usmjeravanje i donositi odgovarajuće odluke u skladu s člankom 38. trećim stavkom Ugovora o Europskoj uniji (UEU).

                  (9)

                  Potrebno je dogovoriti i sklopiti međunarodne sporazume o statusu jedinica i osoblja EU-a i o sudjelovanju trećih država u misijama Unije.

                  (10)

                  Operativne rashode koji proizlaze iz ove Odluke, a koji imaju vojne ili obrambene implikacije, trebale bi snositi države članice u skladu s člankom 41. stavkom 2. UEU-a i u skladu s Odlukom Vijeća 2008/871/ZVSP od 19. prosinca 2011. o uspostavi mehanizma radi upravljanja financiranjem zajedničkih troškova operacija Europske unije koje imaju vojne ili obrambene implikacije (Athena) (1).

                  (11)

                  U skladu s člankom 5. Protokola o stajalištu Danske, priloženog UEU-u i Ugovoru o funkcioniranju Europske unije (UFEU), Danska ne sudjeluje u pripremi i provedbi odluka i djelovanja Unije koji imaju implikacije u području obrane. Danska ne sudjeluje u provedbi ove Odluke te stoga ne sudjeluje u financiranju ove misije,

            DONIJELO JE OVU ODLUKU:
      Članak 1.
      Misija
      1.   Unija provodi vojnu misiju za osposobljavanje (EUTM Mali) radi pružanja, na jugu Malija, vojnog savjetovanja i savjetovanja u osposobljavanju oružanim snagama Malija (MOS) koje djeluju pod nadzorom legitimnih civilnih vlasti, s ciljem doprinošenja ponovnoj uspostavi njihovih vojnih kapaciteta kako bi one mogle provoditi vojne operacije čiji je cilj ponovna uspostava teritorijalne cjelovitosti Malija i smanjenje prijetnje koju predstavljaju terorističke skupine. Misija EUTM Mali nije uključena u borbene operacije.
      2.   Cilj misije EUTM Mali jest odgovoriti na operativne potrebe MOS-a pružanjem:

                  (a)

                  potpore u osposobljavanju u korist MOS-a;

                  (b)

                  osposobljavanja i savjetovanja o zapovijedanju i nadzoru, logističkom lancu i ljudskim resursima kao i osposobljavanja o međunarodnom humanitarnom pravu, zaštiti civila i ljudskim pravima.

            3.   Misija EUTM Mali nastoji poboljšati uvjete za odgovarajući politički nadzor legitimnih civilnih vlasti nad MOS-om.
      4.   Aktivnosti misije EUTM Mali provode se u bliskoj koordinaciji s drugim akterima uključenim u potporu MOS-u, posebno Ujedinjenim narodima (UN) i Ekonomskom zajednicom zapadnoafričkih država (ECOWAS).
      Članak 2.
      Imenovanje zapovjednika misije EU-a
      1.   Brigadni general François LECOINTRE imenuje se zapovjednikom misije EU-a.
      2.   Zapovjednik misije EU-a obavlja funkcije zapovjednika operacije EU-a i zapovjednika snaga EU-a.
      Članak 3.
      Određivanje sjedišta misije
      1.   Sjedište misije EUTM Mali nalazi se u Maliju. Ono obavlja funkcije i operativnog sjedišta i sjedišta snaga.
      2.   Sjedište misije uključuje ured za potporu u Bruxellesu.
      Članak 4.
      Planiranje i pokretanje misije EUTM Mali
      Odluka o pokretanju misije EUTM Mali Vijeće donosi nakon odobrenja plana misije i pravila o uporabi oružanih snaga.
      Članak 5.
      Politički nadzor i strateško usmjeravanje
      1.   U okviru odgovornosti Vijeća i VP-a, PSO provodi politički nadzor nad misijom EUTM Mali i strateški usmjerava tu misiju. Vijeće ovlašćuje PSO-a za donošenje odgovarajućih odluka u skladu s člankom 38. UEU-a. To ovlaštenje uključuje ovlast za izmjenu dokumenata o planiranju, između ostalog plana misije i zapovjednog lanca. Također uključuje ovlast za donošenje odluka o imenovanju sljedećih zapovjednika misije EU-a. Vijeće zadržava ovlast za odlučivanje o ciljevima i prestanku misije EUTM Mali.
      2.   PSO redovito izvješćuje Vijeće.
      3.   PSO redovito dobiva izvješća od predsjednika Vojnog odbora EU-a (EUMC) u pogledu provedbe misije EUTM Mali. PSO može, prema potrebi, pozvati zapovjednika misije EU-a na svoje sastanke.
      Članak 6.
      Vojno usmjeravanje
      1.   EUMC nadzire pravilno izvršavanje misije EUTM Mali, koja se provodi pod nadzorom zapovjednika misije EU-a.
      2.   EUMC redovito prima izvješća od zapovjednika misije EU-a. EUMC može, prema potrebi, pozvati zapovjednika misije EU-a na svoje sastanke.
      3.   Predsjednik EUMC-a djeluje kao glavna kontaktna točka sa zapovjednikom misije EU-a.
      Članak 7.
      Usklađenost odgovora Unije i koordinacija
      1.   VP osigurava provedbu ove Odluke i njezinu usklađenost s vanjskim djelovanjem Unije kao cjeline, između ostalog s razvojnim programima Unije.
      2.   Zapovjednik misije EU-a, ne dovodeći u pitanje zapovjedni lanac, dobiva lokalne političke smjernice od šefa delegacije Unije u Bamakou, u bliskoj koordinaciji s EU-ovim koordinatorom za Sahel.
      3.   Misija EUTM Mali koordinira se s misijom ZSOP-a Unije u Nigeru (EUCAP SAHEL Niger) s ciljem istraživanja moguće sinergije.
      4.   Misija EUTM Mali koordinira svoje aktivnosti s bilateralnim aktivnostima država članica u Maliju, kao i s drugim međunarodnim akterima u regiji, posebno s UN-om, sa Afričkom unijom (AU), s ECOWAS-om i s bilateralnim akterima, između ostalih sa Sjedinjenim Državama i s Kanadom te s ključnim regionalnim akterima.
      Članak 8.
      Sudjelovanje trećih država
      1.   Ne dovodeći u pitanje autonomiju Unije u donošenju odluka i njezin jedinstveni institucionalni okvir te u skladu s odgovarajućim smjernicama Europskog vijeća, treće države može se pozvati da sudjeluju u misiji EUTM Mali.
      2.   Vijeće ovlašćuje PSO za pozivanje trećih država da ponude doprinose, i za donošenje odgovarajućih odluka o prihvaćanju predloženih doprinosa, po preporuci zapovjednika misije EU-a i EUMC-a.
      3.   Detaljni aranžmani u pogledu sudjelovanja trećih država utvrđuju se sporazumima sklopljenima u skladu s člankom 37. UEU-a i postupkom utvrđenim u članku 218. UFEU-a. Ako su Unija i treća država sklopile sporazum o utvrđivanju okvira za sudjelovanje treće države u misijama Unije za upravljanje krizama, odredbe takvog sporazuma primjenjuju se u kontekstu misije EUTM Mali.
      4.   Treće države koje daju značajne vojne doprinose misiji EUTM Mali imaju jednaka prava i obveze u pogledu svakodnevnog upravljanja misijom EUTM Mali kao i države članice koje sudjeluju u misiji EUTM Mali.
      5.   Vijeće ovlašćuje PSO za donošenje odgovarajućih odluka o osnivanju Odbora doprinositelja ako treće države daju značajne vojne doprinose.
      Članak 9.
      Status osoblja pod vodstvom EU-a
      Status jedinca i osoblja pod vodstvom EU-a, uključujući povlastice, imunitete i dodatna jamstva potrebna za ispunjenje i nesmetano funkcioniranje njihove misije, podliježu sporazumu sklopljenom u skladu s člankom 37. UEU-a i postupkom utvrđenim u članku 218. UFEU-a.
      Članak 10.
      Financijski aranžmani
      1.   Zajedničkim troškovima misije EUTM Mali upravlja se u skladu s Odlukom 2011/871/ZVSP
      2.   Financijski referentni iznos za zajedničke troškove misije EUTM Mali iznosi 12,3 milijuna EUR. Postotak referentnog iznosa iz članka 25. stavka 1. Odluke 2011/871/ZVSP iznosi 50 %, a postotak za preuzete obveze iz članka 32. stavka 3. Odluke 2011/871/ZVSP iznosi 70 %.
      Članak 11.
      Dostavljanje informacija
      1.   VP je ovlašten trećim državama koje sudjeluju u ovoj Odluci, prema potrebi i u skladu s potrebama misije EUTM Mali, dostavljati klasificirane podatke EU-a nastale za potrebe misije EUTM Mali, u skladu s Odlukom Vijeća 2011/292/EU od 31. ožujka 2011. o sigurnosnim propisima za zaštitu klasificiranih podataka EU-a (2):

                  (a)

                  do razine predviđene u primjenjivim sporazumima o sigurnosti podataka sklopljenima između Unije i dotične treće države ili

                  (b)

                  do razine „CONFIDENTIEL UE/EU CONFIDENTIAL” u ostalim slučajevima.

            2.   VP je također ovlašten UN-u i ECOWAS-u, u skladu s operativnim potrebama misije EUTM Mali, dostavljati klasificirane podatke EU-a do razine „RESTREINT UE/EU RESTRICTED”, koji su nastali za potrebe misije EUTM Mali, u skladu s Odlukom 2011/292/EU. U tu svrhu sastavljaju se aranžmani između VP-a i nadležnih tijela UN-a i ECOWAS-a.
      3.   U slučaju specifične i hitne operativne potrebe, VP je također ovlašten državi domaćinu dostavljati klasificirane podatke EU-a do razine „RESTREINT UE/EU RESTRICTED”, koji su nastali za potrebe misije EUTM Mali, u skladu s Odlukom 2011/292/EU. U tu svrhu sastavljaju se aranžmani između VP-a i nadležnih tijela države domaćina.
      4.   VP je ovlašten trećim državama koje sudjeluju u ovoj Odluci dostavljati dokumente EU-a koji nisu klasificirani, a povezani su s raspravama Vijeća o misiji EUTM Mali i za koje vrijedi obveza čuvanja profesionalne tajne u skladu s člankom 6. stavkom 1. Poslovnika Vijeća (3).
      5.   VP može delegirati ovlasti iz stavaka od 1. do 4., kao i mogućnost sklapanja aranžmana iz stavaka 2. i 3., osoblju Europske službe za vanjsko djelovanje i/ili zapovjedniku misije EU-a.
      Članak 12.
      Stupanje na snagu i prestanak
      1.   Ova Odluka stupa na snagu na dan donošenja.
      2.   Mandat misije EUTM Mali prestaje 15 mjeseci od donošenja odluke Vijeća o pokretanju misije EUTM Mali.
      3.   Ova se Odluka stavlja izvan snage na datum zatvaranja sjedišta misije u skladu s odobrenim planovima za završetak misije EUTM Mali i ne dovodeći u pitanje postupke u pogledu revizije i financijskog izvještavanja misije EUTM Mali, utvrđene u Odluci 2011/871/ZVSP.

         Sastavljeno u Bruxellesu 17. siječnja 2013.

               Za Vijeće

               Predsjednica

            C. ASHTON

      (1)  SL L 343, 23.12.2011., str. 35.

      (2)  SL L 141, 27.5.2011., str. 17.

      (3)  Odluka Vijeća 2009/937/EU od 1. prosinca 2009. o donošenju Poslovnika Vijeća (SL L 325, 11.12.2009., str. 35.).


title: Odluka Vijeća od 24. lipnja 2014. o produljenju mandata predsjednika Ureda za usklađivanje na unutarnjem tržištu (žigovi i dizajni) i imenovanju predsjednika žalbenih vijeća Ureda za usklađivanje na unutarnjem tržištu (žigovi i dizajni)

text:
               22.7.2014

               HR

               Službeni list Europske unije

               C 236/2

         ODLUKA VIJEĆA
   od 24. lipnja 2014.
   o produljenju mandata predsjednika Ureda za usklađivanje na unutarnjem tržištu (žigovi i dizajni) i imenovanju predsjednika žalbenih vijeća Ureda za usklađivanje na unutarnjem tržištu (žigovi i dizajni)
   2014/C 236/03
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 207/2009 od 26. veljače 2009. o žigu Zajednice (1), a posebno njezin članak 125. stavke 1. i 2. te članak 136.,
   budući da:

               (1)

               Odlukom od 25. svibnja 2010. (2) Vijeće je imenovalo g. António-Sergea DE PINHO CAMPINOSA predsjednikom Ureda za usklađivanje na unutarnjem tržištu (žigovi i dizajni) („Ured”).

               (2)

               Dana 20. svibnja 2014. Upravni odbor Ureda podnio je Vijeću svoj prijedlog u vezi s produljenjem mandata predsjednika Ureda i imenovanju predsjednika žalbenog vijeća Ureda.

               (3)

               Mandat g. António-Sergea DE PINHO CAMPINOSA trebalo bi produljiti za razdoblje od 5 godina.

               (4)

               G. Gordona Davida Thomasa HUMPHREYSA trebalo bi imenovati predsjednikom žalbenog vijeća Ureda,

         DONIJELO JE OVU ODLUKU:
   Članak 1.
   Mandat g. António-Sergea DE PINHO CAMPINOSA, rođenog u Poitiersu (Francuska) 24. listopada 1968., kao predsjednika Ureda produljuje se za razdoblje od 1. listopada 2015. do 30. rujna 2020.
   Članak 2.
   G. Gordon David Thomas HUMPHREYS, rođen u Londonu (Ujedinjena Kraljevina) 1. ožujka 1964., imenuje se predsjednikom žalbenog vijeća Ureda za razdoblje od 5 godina.
   Datum početka petogodišnjeg razdoblja koje se navodi u prethodnom podstavku određuje Upravni odbor Ureda.
   Članak 3.
   Ova Odluka stupa na snagu dvadeset dana nakon objave u Službenom listu Europske unije.

      Sastavljeno u Luxembourgu 24. lipnja 2014.

            Za Vijeće

            Predsjednik

         E. VENIZELOS

      (1)  SL L 78, 24.3.2009., str. 1.

      (2)  Odluka Vijeća od 25. svibnja 2010. o imenovanju predsjednika, potpredsjednika, predsjednika žalbenih vijeća te trojice predsjedatelja žalbenim vijećem Ureda za usklađivanje na unutarnjem tržištu (žigovi i dizajni) (SL C 152, 11.6.2010., str. 1.).


title: 77/505/EEZ: Odluka Vijeća od 25. srpnja 1977. o uspostavljanju Stalnog odbora za zootehniku

text:
               03/Sv. 030

               HR

               Službeni list Europske unije

               7

         31977D0505

               L 206/11

               SLUŽBENI LIST EUROPSKE UNIJE

               25.07.1977.

      ODLUKA VIJEĆA

   od 25. srpnja 1977.
   o uspostavljanju Stalnog odbora za zootehniku
   (77/505/EEZ)
   VIJEĆE EUROPSKIH ZAJEDNICA,
   uzimajući u obzir Ugovor o osnivanju Europske ekonomske zajednice,
   uzimajući u obzir nacrt Odluke koji je predložila Komisija,
   budući da je poželjno, u slučajevima kad Vijeće prenosi ovlasti na Komisiju u području zootehnike, uspostaviti odbor koji se sastoji od stručnjaka iz država članica s ciljem osiguranja uske suradnje između država članica i Komisije i da bi se Komisiji omogućilo savjetovanje sa stručnjacima;
   budući da je nadalje poželjno da se takva suradnja proširi na sva područja koja su predmet propisa Zajednice u ovim stvarima; budući da navedeni odbor treba slijedom toga ovlastiti za rješavanje bilo kojih pitanja u vezi s tim područjima,
   ODLUČILO JE:
   Članak 1.
   Stalni odbor za zootehniku (dalje u tekstu „Odbor”) se ovime uspostavlja i sastoji se od predstavnika država članica s predstavnikom Komisije kao predsjednikom.
   Članak 2.
   Odbor obavlja dužnosti koje su na njega prenesene odredbama koje je usvojilo Vijeće u području zootehnike, u slučajevima i pod uvjetima predviđenim u tim odredbama.
   Nadalje, može rješavati bilo koje drugo pitanje koje proizlazi iz ovog područja, a uputio mu ga je predsjednik bilo na svoju inicijativu ili na zahtjev države članice.
   Članak 3.
   Odbor usvaja svoj poslovnik.

      Sastavljeno u Bruxellesu 25. srpnja 1977.

            Za Vijeće

            Predsjednik

         H. SIMONET


title: 2003/527/EZ, Euratom: Odluka Vijeća od 15. srpnja 2003. o izmjeni članka 23. Protokola o Statutu Suda

text:
               01/Sv. 005

               HR

               Službeni list Europske unije

               56

         32003D0527

               L 188/1

               SLUŽBENI LIST EUROPSKE UNIJE

               15.07.2003.

      ODLUKA VIJEĆA

   od 15. srpnja 2003.
   o izmjeni članka 23. Protokola o Statutu Suda
   (2003/527/EZ, Euratom)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 245. stavak 2.,
   uzimajući u obzir Ugovor o osnivanju Europske zajednice za atomsku energiju, a posebno njegov članak 160. stavak 2.,
   uzimajući u obzir zahtjev Suda od 12. veljače 2003.,
   uzimajući u obzir mišljenje Komisije od 17. lipnja 2003.,
   uzimajući u obzir mišljenje Europskog parlamenta od 3. lipnja 2003.,
   budući da:

               (1)

               Člankom 20. Protokola o Statutu Suda, kako je izmijenjen Odlukom Vijeća 2002/653/EZ (1), državama nečlanicama dopušteno je sudjelovanje u postupcima o prethodnim pitanjima pred Sudom ako je sporazumom o određenom predmetu sklopljenom između Vijeća i jedne ili više država nečlanica predviđa takvo sudjelovanje u slučajevima kada sud države članice uputi Sudu prethodno pitanje obuhvaćeno područjem primjene sporazuma.

               (2)

               Člankom 7. Ugovora iz Nice o izmjeni Ugovora o Europskoj uniji, Ugovora o osnivanju Europskih zajednica i određenih povezanih akata (2), potpisan u Nici 26. veljače 2001., stavlja se izvan snage Protokol o Statutu Suda Europskih zajednica i zamjenjuje ga Protokolom o Statutu Suda koji je priložen Ugovoru o Europskoj uniji, Ugovoru o osnivanju Europske unije te Ugovoru o osnivanju Europske zajednice za atomsku energiju.

               (3)

               Članak 23. Protokola o Statutu Suda sadrži odredbe članka 20. Statuta o Sudu Europskih zajednica, pri čemu se nije moglo uzeti u obzir izmjena usvojena Odlukom 2002/653/EZ te je stoga neophodno izmijeniti članak 23. Protokola o Sudu,

         ODLUČILO JE:
   Članak 1.
   U članku 23. Protokola o Statutu Suda dodaje se sljedeći stavak:

      „Ako je sporazumom o određenom predmetu sklopljenom između Vijeća i jedne ili više država nečlanica predviđeno da te države imaju pravo podnošenja podnesaka ili pisanih očitovanja, u slučajevima kada sud države članice uputi Sudu prethodno pitanje obuhvaćeno područjem primjene sporazuma, dotične države nečlanice se također obavještava o odluci nacionalnog suda koja sadrži to pitanje. U roku dva mjeseca od takve obavijesti te države mogu Sudu podnijeti podneske ili pisana očitovanja.”

   Članak 2.
   Ova Odluka stupa na snagu na dan objave u Službenom listu Europske unije.

      Sastavljeno u Bruxellesu 15. srpnja 2003.

            Za Vijeće

            Predsjednik

         G. TREMONTI

      (1)  SL L 218, 13.8.2002., str. 1.

      (2)  SL C 80, 10.3.2001., str. 1.


title: 2014/434/EU: Odluka Europske središnje banke od 31. siječnja 2014. o bliskoj suradnji s nacionalnim nadležnim tijelima država članica sudionica čija valuta nije euro (ESB/2014/5)

text:
               5.7.2014

               HR

               Službeni list Europske unije

               L 198/7

         ODLUKA EUROPSKE SREDIŠNJE BANKE
   od 31. siječnja 2014.
   o bliskoj suradnji s nacionalnim nadležnim tijelima država članica sudionica čija valuta nije euro

      (ESB/2014/5)

      (2014/434/EU)

   UPRAVNO VIJEĆE EUROPSKE SREDIŠNJE BANKE,
   uzimajući u obzir Uredbu Vijeća (EU) br. 1024/2013 od 15. listopada 2013. o dodjeli određenih zadaća Europskoj središnjoj banci u vezi s politikama bonitetnog nadzora kreditnih institucija (1), a posebno njezin članak 7.,
   Budući da:

               (1)

               Države članice čija valuta nije euro mogu željeti sudjelovati u jedinstvenom nadzornom mehanizmu (SSM). U tu svrhu, one mogu zahtijevati od Europske središnje banke (ESB) da uspostavi blisku suradnju u vezi zadaća dodijeljenih joj člancima 4. i 5. Uredbe (EU) br. 1024/2013 u vezi sa svim kreditnim institucijama sa sjedištem u toj državi članici.

               (2)

               Bliska suradnja će se uspostaviti odlukom ESB-a, pod uvjetom da su ispunjeni uvjeti utvrđeni u članku 7. Uredbe (EU) br. 1024/2013.

               (3)

               Potrebno je odrediti postupovna pitanja u vezana uz (a) zahtjevima država članica čija valuta nije euro (dalje u tekstu „države članice izvan europodručja”) za uspostavu bliske suradnje; (b) procjenom ovih zahtjeva od strane ESB-a; i (c) odlukom ESB-a o uspostavi bliske suradnje s pojedinom državom članicom.

               (4)

               Uredba (EU) br. 1024/2013 također utvrđuje slučajeve u kojima ESB može suspendirati ili raskinuti blisku suradnju. Potrebno je odrediti postupovna pitanja u vezi s mogućom suspenzijom i raskidom bliske suradnje,

         DONIJELO JE OVU ODLUKU:
   GLAVA 1.

      POSTUPAK ZA USPOSTAVLJANJE BLISKE SURADNJE

   Članak 1.
   Definicije
   Za potrebe ove Odluke:

               1.

               „manje značajni nadzirani subjekt” znači nadzirani subjekt (a) sa sjedištem u državi članici izvan europodručja koja je država članica sudionica u skladu s člankom 2. točkom 1. Uredbe (EU) br. 1024/2013; i (b) koji nema status značajnog nadziranog subjekta sukladno odluci ESB-a utemeljenoj na članku 6. stavku 4. ili članku 6. stavku 5. točki (b) Uredbe (EU) br. 1024/2013;

               2.

               „nacionalno nadležno tijelo” znači svako nacionalno nadležno tijelo kako je određeno u članku 2. stavku 2. Uredbe (EU) br. 1024/2013;

               3.

               „nacionalno imenovano tijelo” znači nacionalno imenovano tijelo kako je određeno u članku 2. stavku 7. Uredbe (EU) br. 1024/2013;

               4.

               „država članica nesudionica” znači svaka država članica koja nije država članica sudionica kako je određeno u članku 2. stavku 1. Uredbe (EU) br. 1024/2013;

               5.

               „država članica koja podnosi zahtjev” znači država članica nesudionica koja je priopćila ESB-u, u skladu s člankom 2. ove Odluke, svoj zahtjev za uspostavu bliske suradnje sukladno članku 7. Uredbe (EU) br. 1024/2013;

               6.

               „značajni nadzirani subjekt” znači nadzirani subjekt (a) sa sjedištem u državi članici izvan europodručja koja je država članica sudionica; i (b) koji ima status značajnog nadziranog subjekta sukladno odluci ESB-a utemeljenoj na članku 6. stavku 4. ili članku 6. stavku 5. točki (b) Uredbe (EU) br. 1024/2013;

               7.

               „nadzirani subjekt” znači kreditna institucija, financijski holding ili mješoviti financijski holding kako je određen u Uredbi (EU) br. 1024/2013, sa sjedištem u državi članici koja podnosi zahtjev, jednako kao i podružnica osnovana u državi članici koja podnosi zahtjev od strane kreditne institucije sa sjedištem u državi članici nesudionici.

         Članak 2.
   Zahtjev za uspostavu bliske suradnje
   1.   Država članica nesudionica koja želi sudjelovati u SSM-u zahtijeva od ESB-a da uspostavi blisku suradnju koristeći predložak iz Priloga I.
   2.   Taj se zahtjev podnosi najmanje pet mjeseci prije dana od kojeg država članica nesudionica namjerava sudjelovati u SSM-u.
   Članak 3.
   Sadržaj zahtjeva za uspostavu bliske suradnje
   1.   Zahtjev za uspostavu bliske suradnje treba sadržavati sve navedeno u nastavku:

               (a)

               obvezu države članice koja podnosi zahtjev kojom jamči da će se nacionalno nadležno tijelo i nacionalno imenovano tijelo te države pridržavati svih uputa, smjernica ili zahtjeva ESB-a od dana uspostave bliske suradnje;

               (b)

               obvezu države članice koja podnosi zahtjev da će dostaviti sve informacije o nadziranim subjektima sa sjedištem u toj državi članici koje ESB može zahtijevati radi provođenja sveobuhvatne procjene tih nadziranih subjekata. Država članica koja podnosi zahtjev će osigurati da informacije potrebne radi procjene značaja i radi provođenja sveobuhvatne procjene kreditnih institucija sa sjedištem u toj državi članici, sukladno članku 7. stavku 2. točki (b) Uredbe (EU) br. 1024/2013 mogu biti dostavljene ESB-u čim zahtjev za uspostavu bliske suradnje bude priopćen ESB-u;

               (c)

               obvezu kojom se obvezuje da će svi povjerljivi podaci koje ESB bude zahtijevao radi dovršetka pripremnih aktivnosti biti dostavljeni ESB-u.

         2.   Zahtjevu za uspostavu bliske suradnje prilaže se sve u nastavku navedeno:

               (a)

               obveza države članice koja podnosi zahtjev da će donijeti odgovarajuće nacionalne propise kako bi osigurala da pravni akti koje donese ESB sukladno Uredbi (EU) br. 1024/2013 budu obvezujući i provedivi u državi članici koja podnosi zahtjev i da su nacionalno nadležno tijelo i nacionalno imenovano tijelo te države obvezni donijeti svaku mjeru koju zahtjeva ESB u vezi s nadziranim subjektima u skladu s člankom 7. stavkom 4. Uredbe (EU) br. 1024/2013;

               (b)

               primjerak nacrta odgovarajućeg nacionalnog propisa i njegov prijevod na engleski jezik te zahtjev za mišljenje ESB-a o takvom nacrtu propisa;

               (c)

               obveza da će odmah nakon stupanja na snagu odgovarajućeg nacionalnog propisa obavijestiti ESB i obveza da će dostaviti potvrdu sukladno članku 7. stavku 2. točki (c) Uredbe (EU) br. 1024/2013 koristeći predložak iz Priloga II. ovoj Odluci. Potvrda sadrži pravno mišljenje zadovoljavajuće za ESB, koje potvrđuje da će pravni akt koji je donio ESB sukladno Uredbi (EU) br. 1024/2013 biti obvezujući i provediv u državi članici koja podnosi zahtjev i da odgovarajući nacionalni propis obvezuje nacionalno nadležno tijelo i nacionalno imenovano tijelo da poštuju pojedine upute, smjernice, zahtjeve i mjere ESB-a u vezi sa značajnim nadziranim subjektima kao i opće upute, smjernice, zahtjeve i mjere ESB-a u vezi s manje značajnim nadziranim subjektima, u vremenskom okviru utvrđenom od strane ESB-a, ako je tako određeno.

         3.   Država članica koja podnosi zahtjev dostavlja ESB-u svu odgovarajuću dokumentaciju koju ESB smatra prikladnom u svrhu procjene zahtjeva države članice. Država članica koja podnosi zahtjev će također osigurati da se ESB-u dostave sve informacije koje ESB bude smatrao prikladnim u svrhu procjene značaja kreditne institucije i radi provođenja sveobuhvatne procjene zahtijevane Uredbom (EU) br. 1024/2013.
   Članak 4.
   Procjena zahtjeva za uspostavu bliske suradnje od strane ESB-a
   1.   ESB pisanim putem potvrđuje primitak zahtjeva države članice za uspostavu bliske suradnje.
   2.   ESB može zahtijevati sve dodatne informacije koje smatra prikladnim u svrhu procjene zahtjeva države članice, uključujući informacije za procjenu značaja kreditnih institucija i za provođenje sveobuhvatne procjene.
   Ako je država članica koja podnosi zahtjev već izvršila sveobuhvatnu procjenu kreditnih institucija sa sjedištem u na njezinom području nadležnosti, ona dostavlja detaljne informacije o rezultatima takve procjene. ESB može odlučiti da nije potrebna daljnja procjena ako (a) kvaliteta i metodologija procjene koju su izvršila nacionalna tijela odgovara ESB-ovim standardima; i (b) ESB smatra da je procjena koju su izvršila nacionalna tijela ažurna i da nije bilo značajnih promjena u odnosu na stanje kreditne institucije sa sjedištem u državi članici koja podnosi zahtjev koje bi zahtijevale daljnju procjenu.
   3.   Kad procjenjuje odgovarajuće nacionalne propise, procjena ESB-a također uzima u obzir praktičnu provedbu takvog propisa.
   4.   ESB obavješćuje državu članicu koja podnosi zahtjev o prethodnoj procjeni najkasnije 3 mjeseca nakon primitka potvrde iz članka 3. stavka 2. točke (c) ili, kada je to primjenjivo, nakon primitka dodatnih informacija koje je ESB zahtijevao na temelju stavka 2. Država članica koja podnosi zahtjev ima mogućnost dostaviti svoje stajalište u roku od 20 dana od primitka prethodne procjene. Takva prepiska između ESB-a i države članice koja podnosi zahtjev je povjerljiva.
   Članak 5.
   Odluka o uspostavi bliske suradnje
   1.   ESB donosi odluku na temelju članka 7. stavka 2. Uredbe (EU) br. 1024/2013 upućenu državi članici koja podnosi zahtjev o uspostavi bliske suradnje ako ESB zaključi, na temelju informacija dostavljenih od strane države članice koja podnosi zahtjev, da ona ispunjava uvjete za uspostavu bliske suradnje navedene u članku 7. stavku 2. točkama od (a) do (c) Uredbe (EU) br. 1024/2013 i kada je sveobuhvatna procjena dovršena te dostavljena potvrda u skladu s Prilogom II ove Odluke.
   2.   U odluci iz stavka 1. navode se načini prijenosa nadzornih zadaća ESB-u i datum započinjanja bliske suradnje, koji je uvjetan, kada je to primjenjivo, o napretku države članice koja podnosi zahtjev u primjeni zahtijevanih mjera u vezi s rezultatima sveobuhvatne procjene.
   3.   ESB može donijeti odluku upućenu državi članici koja podnosi zahtjev o odbijanju zahtjeva za uspostavu bliske suradnje ako, na temelju informacija dostavljenih od strane države članice koja podnosi zahtjev, zaključi da ona ne ispunjava uvjete navedene u članku 7. stavku 2. Uredbe (EU) br. 1024/2013 ili ako ESB ne primi informacije potrebne za izvršavanje procjene u roku od godinu dana od priopćavanja zahtjeva od strane države članice.
   4.   U odlukama iz stavaka 1. i 3. navode se razlozi na kojima su utemeljene.
   5.   U skladu s člankom 7. stavkom 3. uredbe (EU) br. 1024/2013 svaka odluka o uspostavi bliske suradnje objavljuje se u Službenom listu Europske unije i počinje se primjenjivati četrnaest dana nakon objave.
   GLAVA 2.

      SUSPENZIJA ILI RASKID BLISKE SURADNJE

   Članak 6.
   Suspenzija ili raskid
   1.   Ako ESB odluči suspendirati blisku suradnju sukladno članku 7. stavku 5. ili članku 7. stavku 7. Uredbe (EU) br. 1024/2013, ESB navodi razloge za navedeno, objašnjava učinke odluke o suspenziji i navodi datum od kojeg suspenzija stupa na snagu i razdoblje tijekom kojega se suspenzija primjenjuje. Razdoblje tijekom kojega se suspenzija primjenjuje ne može biti dulje od šest mjeseci. ESB može produljiti navedeno razdoblje u iznimnim okolnostima, ali najviše jednom.
   2.   Ako razlozi za suspenziju na temelju članka 7. stavka 5. Uredbe (EU) br. 1024/2013 nisu otklonjeni ili ako ESB oduči raskinuti blisku suradnju, ESB raskida blisku suradnju donošenjem nove odluke u tu svrhu.
   3.   Ako ESB odluči raskinuti blisku suradnju sukladno članku 7. stavku 5. ili članku 7. stavku 7. Uredbe (EU) br. 1024/2013, ESB navodi razloge za to i objašnjava učinke odluke o raskidu, a također navodi i datum od kojega raskid stupa na snagu.
   4.   Svaka odluka ESB-a o suspenziji ili raskidu bliske suradnje može također uređivati načine plaćanja dospjelih naknada od strane nadziranih subjekata koji se nalaze u predmetnoj državi članici.
   5.   Ako država članica s kojom je uspostavljena bliska suradnja sukladno članku 7. Uredbe (EU) br. 1024/2013 zahtijeva od ESB-a da raskine blisku suradnju sukladno uvjetima propisanim člankom 7. stavkom 6. i člankom 7. stavkom 8. Uredbe (EU) br. 1024/2013, ESB donosi odluku kojom objašnjava učinke takve odluke o raskidu te navodi datum od kojeg raskid stupa na snagu.
   6.   Sve odluke ESB-a donesene u vezi s nadziranim subjektima u državi članici s kojima je uspostavljena bliska suradnja i koje su bile na snazi prije raskida takve bliske suradnje, ostaju na snazi usprkos raskidu bliske suradnje.
   7.   Odluke o suspenziji ili raskidu bliske suradnje objavljuju se u Službenom listu Europske unije.
   Članak 7.
   Stupanje na snagu
   Ova Odluka stupa na snagu 27. veljače 2014.

      Sastavljeno u Frankfurtu na Majni 31. siječnja 2014.

            Predsjednik ESB-a

         Mario DRAGHI

      (1)  SL L 287, 29.10.2013., str. 63.

      PRILOG I.
      PREDLOŽAK ZAHTJEVA ZA USPOSTAVU BLISKE SURADNJE SUKLADNO ČLANKU 7. UREDBE (EU) br. 1024/2013
      Podnositelj zahtjeva
      [Država članica koja podnosi zahtjev]

         Priopćavanje ESB-u zahtjeva za uspostavu bliske suradnje sukladno članku 7. Uredbe (EU) br. 1024/2013

                  1.

                  [Država članica koja podnosi zahtjev] ovime zahtijeva uspostavu bliske suradnje s Europskom središnjom bankom (ESB) sukladno članku 7. Uredbe (EU) br. 1024/2013 i u skladu s odredbama Odluke ESB/2014/5 od 31. siječnja 2014. o bliskoj suradnji s nacionalnim nadležnim tijelima države članica sudionica čija valuta nije euro.

                  2.

                  [Država članica koja podnosi zahtjev] ovime se obvezuje:

                              (a)

                              osigurati da će se nacionalno nadležno tijelo i nacionalno imenovano tijelo te države pridržavati svih uputa, smjernica, mjera ili zahtjeva izdanih od strane Europske središnje banke u odnosu na nadzirane subjekte (kako je određeno u Odluci ESB/2014/5);
                              Posebno će se odgovarajućim nacionalnim propisima također osigurati da će nacionalno nadležno tijelo i nacionalno imenovano tijelo biti obvezni poštivati pojedine upute, smjernice, zahtjeve i mjere ESB-a u vezi sa značajnim nadziranim subjektima i opće upute, smjernice, zahtjeve i mjere ESB-a u vezi s manje značajnim nadziranim subjektima. U tom smislu država članica koja podnosi zahtjev ovime se obvezuje:

                                          —

                                          donijeti odgovarajuće nacionalne propise kako bi osigurala da pravni akti koje donese ESB sukladno Uredbi (EU) br. 1024/2013 budu obvezujući i provedivi u [predmetnoj državi članici] i da su njezino nacionalno nadležno tijelo i nacionalno imenovano tijelo obvezni donijeti svaku mjeru u vezi s nadziranim subjektima koju zahtjeva ESB u skladu s člankom 7. stavkom 4. Uredbe (EU) br. 1024/2013,

                                          —

                                          obavijestiti ESB o danu stupanja na snagu odgovarajućeg nacionalnog propisa;

                              (b)

                              dostaviti na zahtjev ESB-a, u svako doba nakon što je zahtjev za uspostavu bliske suradnje priopćen ESB-u, a prije uspostave bliske suradnje, te u svako doba nakon toga, također dostaviti sve podatke o nadziranim subjektima sa sjedištem u toj državi članici, koje Europska središnja banka može zahtijevati u svrhu provođenja sveobuhvatne procjene navedenih nadziranih subjekata, uključujući povjerljive informacije.

                        Informacije koje se dostavljaju ESB-u uključuju:

                              i.

                              primjerak nacrta odgovarajućeg nacionalnog propisa;

                              ii.

                              ažurirane informacije o subjektima osnovanim u državi članici koja podnosi zahtjev uključujući najmanje: potpuni popis sljedećih subjekata koji se nalaze u državi članici:

                                          —

                                          kreditnih institucija,

                                          —

                                          financijskih holdinga ili mješovitih financijskih holdinga koji su matična društva nadziranih grupa, i

                                          —

                                          prekograničnih podružnica kreditnih institucija iz drugih zemalja,

                                    uključujući ukupne podatke o imovini za svaki subjekt.
                              Za kreditne institucije koje su društva kćeri i za podružnice dostavljaju se podaci o njihovim izravnim i krajnjim matičnim društvima.
                              Za nadzirane grupe koje imaju sjedište u državi članici i koje su nadzirane u državi članici, dostavljaju se podaci o njihovim sastavnicama u inozemstvu;

                              iii.

                              osobe za kontakt u nacionalnom nadležnom tijelu i nacionalnom imenovanom tijelu kojima ESB upućuje zahtjeve za dodatnim informacijama

            Za državu članicu
      [Potpis]
      kopija:

                  i.

                  Europska komisija

                  ii.

                  Europsko nadzorno tijelo za bankarstvo

                  iii.

                  druge države članice

      PRILOG II.
      PREDLOŽAK IZJAVE SUKLADNO ČLANKU 7. STAVKU 2. TOČKI (c) UREDBE (EU) br. 1024/2013
      Podnositelj zahtjeva
      [Država članica koja podnosi zahtjev]
      Primatelj
      Europska središnja banka (ESB)

         Izjava sukladno članku 7. stavku 2. točki (c) Uredbe (EU) br. 1024/2013 u vezi zahtjeva za uspostavu bliske suradnje sukladno članku 7. Uredbe (EU) br. 1024/2013

      [Predmetna država članica] ovime potvrđuje da je donijela odgovarajući nacionalni propis kako bi osigurala da su pravni akti koje je ESB donio sukladno Uredbi (EU) br. 1024/2013 obvezujući i provedivi u [predmetnoj državi članici] i da će njezino nacionalno nadležno tijelo i nacionalno imenovano tijelo biti obvezni donijeti svaku mjeru u odnosu na nadzirane subjekte koju ESB bude zahtijevao u skladu s člankom 7. stavkom 4. Uredbe (EU) br. 1024/2013, i da je ovaj odgovarajući nacionalni propis stupio na snagu [UNIJETI DATUM].
      Pored toga, prilažemo pravno mišljenje kojim se potvrđuje da odgovarajući nacionalni propis također osigurava da će nacionalno nadležno tijelo i nacionalno imenovano tijelo biti obvezni poštivati posebne upute, smjernice, zahtjeve i mjere ESB-a u vezi sa značajnim nadziranim subjektima i opće upute, smjernice, zahtjeve ili mjere ESB-a u vezi s manje značajnim nadziranim subjektima.
      Za državu članicu
      [Potpis]

                  Dodatak

                  :

                  Primjerak odgovarajućeg nacionalnog propisa kojeg je donijela država članica koja podnosi zahtjev kako bi osigurala da su pravni akti koje je donio ESB sukladno Uredbi (EU) br. 1024/2013 obvezujući i provedivi u [predmetnoj državi članici] i da će njezino nacionalno nadležno tijelo i nacionalno imenovano tijelo biti obvezni donijeti svaku mjeru u vezi s nadziranim subjektima koju bude zahtijevao ESB.


title: Odluka Vijeća (EU) 2017/758 od 25. travnja 2017. o stajalištu koje treba zauzeti, u ime Europske unije, na osmom zasjedanju Konferencije stranaka Stockholmske konvencije o postojanim organskim onečišćujućim tvarima u pogledu prijedloga izmjena priloga A, B i C

text:
               29.4.2017

               HR

               Službeni list Europske unije

               L 113/45

         ODLUKA VIJEĆA (EU) 2017/758
   od 25. travnja 2017.
   o stajalištu koje treba zauzeti, u ime Europske unije, na osmom zasjedanju Konferencije stranaka Stockholmske konvencije o postojanim organskim onečišćujućim tvarima u pogledu prijedloga izmjena priloga A, B i C
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 192. stavak 1. u vezi s člankom 218. stavkom 9.,
   uzimajući u obzir prijedlog Europske komisije,
   budući da:

               (1)

               Stockholmska konvencija o postojanim organskim onečišćujućim tvarima („Konvencija”) odobrena je, u ime Europske zajednice, 14. listopada 2004. Odlukom Vijeća 2006/507/EZ (1).

               (2)

               Unija je provela obveze utvrđene u Konvenciji u pravu Unije Uredbom (EZ) br. 850/2004 Europskog parlamenta i Vijeća (2).

               (3)

               Unija snažno naglašava potrebu za postupnim proširenjem priloga A, B i/ili C Konvenciji novim tvarima koje ispunjavaju kriterije za postojane organske onečišćujuće tvari, uzimajući u obzir načelo predostrožnosti, s ciljem ispunjenja cilja Konvencije i obveze vlada sa Svjetskog sastanka na vrhu o održivom razvoju održanog u Johannesburgu 2002. kako bi se minimizirali štetni učinci kemikalija do 2020.

               (4)

               Na temelju članka 22. Konvencije Konferencija stranaka može donositi odluke o izmjeni priloga A, B i/ili C Konvenciji. Te odluke stupaju na snagu godinu dana od datuma priopćenja depozitara o izmjeni, uz iznimku onih stranaka Konvencije („stranke”) koje su odlučile da neće sudjelovati.

               (5)

               Nakon primitka prijedloga Norveške 2013. u pogledu komercijalnog dekabromodifeniletera (c-decaBDE) Povjerenstvo za razmatranje postojanih organskih onečišćujućih tvari (POPRC), osnovano na temelju Konvencije, zaključilo je svoj rad na c-decaBDE-u. POPRC je utvrdio da c-decaBDE ispunjava kriterije Konvencije za uvrštenje u njezin Prilog A. Očekuje se da će Konferencija stranaka na svojem osmom zasjedanju odlučiti o uvrštenju c-decaBDE-a u Prilog A Konvenciji.

               (6)

               Proizvodnja, stavljanje na tržište ili upotreba dekabromodifeniletera kao tvari, kao sastavnog dijela drugih tvari, u smjesama i u proizvodima ograničeno je na temelju Uredbe Komisije (EU) 2017/227 (3) kojom je utvrđen unos 67. Priloga XVII. Uredbi (EZ) br. 1907/2006 Europskog parlamenta i Vijeća (4) (REACH) („unos 67.”). Na temelju unosa 67. proizvodnja, stavljanje na tržište ili upotreba dekabromodifeniletera dopušta se samo na ograničeno vrijeme za nove zrakoplove i za rezervne dijelove za zrakoplove, motorna vozila, traktore za poljoprivredu i šumarstvo i određene strojeve.

               (7)

               Nakon primitka prijedloga Unije 2006. u pogledu kratkolančanih kloriranih parafina (SCCP-i), POPRC je utvrdio da SCCP-i ispunjavaju kriterije Konvencije za uvrštenje u njezin Prilog A. Očekuje se da će Konferencija stranaka na svojem osmom zasjedanju odlučiti o uvrštenju SCCP-a u Prilog A Konvenciji.

               (8)

               Proizvodnja, stavljanje na tržište i upotreba SCCP-a zabranjeni su, uz određena izuzeća, na temelju Uredbe (EZ) br. 850/2004, kako je izmijenjena Uredbom Komisije (EU) 2015/2030 (5). Tom uredbom o izmjeni utvrđuju se i granične vrijednosti za prisutnost SCCP-a u ostalim smjesama kloriranih parafina koji nastaju u proizvodnom procesu. S obzirom na to da se SCCP-i mogu dalekosežno prenositi kroz okoliš, građanima Unije više bi koristilo globalno postupno ukidanje upotrebe te tvari nego zabrana samo u Uniji na temelju Uredbe (EZ) br. 850/2004.

               (9)

               Nakon primitka prijedloga Unije 2011. u pogledu heksaklorbutadiena (HCBD), POPRC je utvrdio da HCBD ispunjava kriterije Konvencije za uvrštenje u njezine priloge A i C. Konferencija stranaka na svojem je sedmom zasjedanju odlučila uvrstiti HCBD u Prilog A Konvenciji. Međutim, Konferencija stranaka donijela je odluku SC-7/11 kojom se od POPRC-a zahtijeva da dodatno ocijeni HCBD na osnovi novih dostupnih informacija u odnosu na njegovo uvrštenje u Prilog C Konvenciji te da izda preporuku Konferenciji stranaka o uvrštenju HCBD-a u Prilog C koja će se dodatno razmotriti na njezinu osmom zasjedanju.

               (10)

               Proizvodnja, stavljanje na tržište i upotreba HCBD-a u Uniji zabranjeni su na temelju Uredbe (EZ) br. 850/2004, kako je izmijenjena Uredbom Komisije (EU) br. 519/2012 (6), ali se HCBD može nenamjerno proizvesti u nekim industrijskim aktivnostima. Takve su aktivnosti obuhvaćene Direktivom 2010/75/EU Europskog parlamenta i Vijeća (7) te zahtijevaju primjenu određenih mjera za upravljanje emisijama. S obzirom na to da se HCBD može dalekosežno prenositi kroz okoliš, građanima Unije više bi koristilo globalno djelovanje u pogledu nenamjernih ispuštanja te tvari nego poduzimanje mjera predviđenih u Uredbi (EZ) br. 850/2004 samo u Uniji.

               (11)

               Perfluoroktan-sulfonska kiselina (PFOS) i njezini derivati navedeni su u Prilogu B Konvenciji, uz niz „prihvatljivih namjena”. Od Konferencije stranaka tražit će se da preispita postoji li i dalje potreba za tim prihvatljivim namjenama. Uredbom (EZ) br. 850/2004 zabranjuje se proizvodnja, stavljanje na tržište i upotreba PFOS-a, ali su izuzete određene upotrebe koje su još potrebne u Uniji. Stoga bi Unija trebala poduprijeti brisanje prihvatljivih namjena za PFOS i njegove derivate koje strankama više nisu potrebne, osim onih za fotootporne i antireflektirajuće premaze za poluvodiče, za sredstvo za jetkanje za složene poluvodiče i keramičke filtre te za tvrde metalne prevlake samo u zatvorenim regulacijskim sustavima,

         DONIJELO JE OVU ODLUKU:
   Članak 1.
   1.   Stajalište koje treba zauzeti u ime Unije na osmom zasjedanju Konferencije stranaka Stockholmske konvencije, u skladu s relevantnim preporukama Povjerenstva za razmatranje postojanih organskih onečišćujućih tvari, jest poduprijeti:

               —

               uvrštenje dekabromodifeniletera (BDE-209) prisutnog u komercijalnom dekabromodifenileteru (c-decaBDE) u Prilog A Konvenciji, uz „posebna izuzeća” za proizvodnju i upotrebu decaBDE-a u rezervnim dijelovima za automobilsku industriju. Unija podupire to uvrštenje uz dodatna posebna izuzeća za zrakoplove i za rezervne dijelove za zrakoplove u skladu s Uredbom (EU) 2017/227, kao i za rezervne dijelove za traktore za poljoprivredu i šumarstvo i određene strojeve, ako druge stranke ili izravno uključeni dionici mogu dokazati da su ta izuzeća potrebna,

               —

               uvrštenje kratkolančanih kloriranih parafina (SCCP-i) u Prilog A Konvenciji,

               —

               uvrštenje heksaklorbutadiena (HCBD) u Prilog C Konvenciji,

               —

               brisanje sljedećih „prihvatljivih namjena” iz unosa o perfluoroktan-sulfonskoj kiselini (PFOS) i njezinim derivatima u Prilogu B Konvenciji: razvijanja fotografija, hidrauličkih tekućina za zrakoplovstvo, određenih medicinskih proizvoda (kao što su proizvodnja slojeva etilen-tetrafluoroetilen (ETFE) kopolimera i ETFE-a nepropusnog za zračenje, medicinski proizvodi za dijagnostiku in vitro i obojeni CCD filtri), pjene za gašenje požara, mamaca za kukce za borbu protiv mrava rezača iz rodova Atta i Acromyrmex.

         2.   U skladu s razvojem događaja na osmom zasjedanju Konferencije stranaka moguće je dogovoriti, koordinacijom na licu mjesta, doradu tog stajališta.
   Članak 2.
   Ova Odluka stupa na snagu na dan donošenja.

      Sastavljeno u Luxembourgu 25. travnja 2017.

            Za Vijeće

            Predsjednik

         I. BORG

      (1)  Odluka Vijeća 2006/507/EZ od 14. listopada 2004. o sklapanju Stockholmske konvencije o postojanim organskim onečišćujućim tvarima u ime Europske zajednice (SL L 209, 31.7.2006., str. 1.).

      (2)  Uredba (EZ) br. 850/2004 Europskog parlamenta i Vijeća od 29. travnja 2004. o postojanim organskim onečišćujućim tvarima i izmjeni Direktive 79/117/EEZ (SL L 158, 30.4.2004., str. 7.).

      (3)  Uredba Komisije (EU) 2017/227 оd 9. veljače 2017. o izmjeni Priloga XVII. Uredbi (EZ) br. 1907/2006 Europskog parlamenta i Vijeća o registraciji, evaluaciji, autorizaciji i ograničavanju kemikalija (REACH) u pogledu bis(pentabromofenil)etera (SL L 35, 10.2.2017., str. 6.).

      (4)  Uredba (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (SL L 396, 30.12.2006., str. 1.).

      (5)  Uredba Komisije (EU) 2015/2030 od 13. studenoga 2015. o izmjeni Uredbe (EZ) br. 850/2004 Europskog parlamenta i Vijeća o postojanim organskim onečišćujućim tvarima u pogledu Priloga I. (SL L 298, 14.11.2015., str. 1.).

      (6)  Uredba Komisije (EU) br. 519/2012 od 19. lipnja 2012. o izmjeni Uredbe (EZ) br. 850/2004 Europskog parlamenta i Vijeća o postojanim organskim onečišćujućim tvarima u pogledu Priloga I. (SL L 159, 20.6.2012., str. 1.).

      (7)  Direktiva 2010/75/EU Europskog parlamenta i Vijeća od 24. studenoga 2010. o industrijskim emisijama (integrirano sprečavanje i kontrola onečišćenja) (SL L 334, 17.12.2010., str. 17.).